สังคมข่าวหุ้น
ดัชนีตลาดหุ้นไทยปิดที่ระดับ 1,664.57 จุด ลดลง 4.60 จุด มูลค่าการซื้อขาย 58,917.38 ล้านบาท จับตาการทยอยประกาศผลการดำเนินงานของบริษัทจดทะเบียน
ดัชนีตลาดหุ้นไทยปิดที่ระดับ 1,664.57 จุด ลดลง 4.60 จุด มูลค่าการซื้อขาย 58,917.38 ล้านบาท จับตาการทยอยประกาศผลการดำเนินงานของบริษัทจดทะเบียน
12 ก.พ. 2566

ดัชนีตลาดหุ้นไทยปิดที่ระดับ 1,664.57 จุด ลดลง 4.60 จุด มูลค่าการซื้อขาย 58,917.38 ล้านบาท จับตาการทยอยประกาศผลการดำเนินงานของบริษัทจดทะเบียน ติดตามตัวเลขเงินเฟ้อสหรัฐฯ ที่จะประกาศวันที่ 14 ก.พ. และ ตัวเลข GDP ของไทยในวันที่ 17 ก.พ.นี้
BGRIM มีข่าวดีต่อเนื่อง ล่าสุดเซ็นขายไฟพลังงานหมุนเวียน 200 เมกะวัตต์ ให้ “ทีเอ็นบี เพาเวอร์ฯ” บ.ย่อยของการไฟฟ้าแห่งชาติมาเลเซีย พร้อมผนึกกำลังร่วมพัฒนาโครงการพลังงานหมุนเวียนในภูมิภาคเอเชียตะวันออกเฉียงใต้ ถือเป็นส่วนสำคัญในการขับเคลื่อนเป้าหมายของ BGRIM และการไฟฟ้าแห่งชาติมาเลเซีย ซึ่งมีเป้าหมายก้าวสู่องค์กรที่มีการปล่อยก๊าซคาร์บอนไดออกไซด์สุทธิเป็นศูนย์ ภายในปี 2593
จับตา AOT ปิดงบไตรมาส 1/2566 (ต.ค.-ธ.ค. 2565) พลิกมีกำไร 342.77 ล้านบาท จากปีก่อนที่ขาดทุนสุทธิกว่า 4.2 พันล้านบาท หลังจำนวนผู้โดยสารเพิ่มขึ้นเป็น 23 ล้านคน โต 232.93% พร้อมมีเที่ยวบินรวมกว่า 1.5 แสนเที่ยวบิน เพิ่มขึ้น 105.04% เหตุโควิดคลี่คลาย-เข้าสู่ไฮซีซั่น คาดปีงบประมาณ 2566 (ต.ค. 2565-ก.ย. 2566) ท่าอากาศยานทั้ง 6 แห่ง จะมีผู้โดยสารรวม 95.70 ล้านคน ฟื้นตัวขึ้น 68% จากปี 2562 ซึ่งเป็นช่วงก่อนการแพร่ระบาดของไวรัสโควิด-19 และคาดว่าในปีงบประมาณ 2567 (ต.ค. 2566-ก.ย. 2567) จะมีผู้โดยสารรวม 141.57 ล้านคน ฟื้นตัว 99% หรือคิดเป็นการฟื้นตัวกลับคืนมาในระดับเดียวกับปี 2562
SABUY เตรียมเปิดขายหุ้นกู้อายุ 2 ปี 6 เดือน อัตราดอกเบี้ยสูง 6.45% จ่ายดอกเบี้ยทุก ๆ 3 เดือน จองซื้อขั้นต่ำ 1 แสนบาท มูลค่ารวมไม่เกิน 1,500 ล้านบาท เสนอขายระหว่างวันที่ 14-16 ก.พ. 2566 ชูจุดเด่นกำไรโตต่อเนื่อง ธุรกิจขยายตัวสูง หนี้น้อย ความสามารถในการชำระหนี้สูง หวังระดมเงินไปต่อยอดลงทุนในธุรกิจใหม่ที่เกี่ยวข้องราว 1,200 ล้านบาท รวมถึงลงทุนในธุรกิจด้าน Payment Gateway ในภูมิภาคเอเชียตะวันออกเฉียงใต้ และการลงทุนในธุรกิจเกมออนไลน์ที่เติบโตสูง อีกทั้งจะใช้เป็นเงินทุนหมุนเวียนในกิจการต่าง ๆ
NEX เซ็นสัญญาแต่งตั้ง “ทีซี อินดัสเตรียล อิควิปเมนท์ (ประเทศไทย)” หรือ TCIE บริษัทในเครือของกลุ่มตันจง อินเตอร์เนชั่นแนล กรุ๊ป เป็นตัวแทนจำหน่ายยานยนต์ไฟฟ้าเชิงพาณิชย์ ระดับ 3S (Sales, Service, Spare parts) เพื่อจำหน่ายรถไฟฟ้าเพื่อการพาณิชย์ทั้งแบบ 6 ล้อ 10 ล้อ หัวลาก รถเหมือง EV และรถโดยสารไฟฟ้า EV โดยตั้งเป้าจำหน่ายในปี 2566 จำนวน 50 คัน
หุ้นไอพีโอน้องใหม่ “เมพ คอร์ปอเรชั่น” หรือ MEB เตรียมตัวเข้าเทรดในตลาดหลักทรัพย์ mai วันวาเลนไทน์ (14 ก.พ.) หลังขายหุ้นไอพีโอ 75.50 ล้านหุ้น ราคา 28.50 บาท/หุ้น จัดว่าได้รับความสนใจจากนักลงทุนอย่างล้นหลาม โดยสถาบันจองซื้อถึง 50.33% ชูจุดแข็งเป็นเบอร์หนึ่งเมืองไทยสำหรับการจำหน่าย E-book ซึ่งมีจำนวนหนังสือและผู้ใช้บริการมากที่สุด สะท้อนจากผู้ใช้บริการในแพลตฟอร์มทั้ง meb และ readAwrite ทะลุ 8 ล้านราย และมีแนวโน้มเพิ่มขึ้นอย่างต่อเนื่อง ส่งผลให้ MEB มีอนาคตไกลจากแนวโน้มการเติบโตสูงในอุตสาหกรรมวรรณกรรมออนไลน์
TOP ปิดงบปี 2565 กำไร 3.26 หมื่นล้านบาท พุ่งกระฉูด 160% จากราคาขายผลิตภัณฑ์ปรับเพิ่มขึ้น ดีมานด์น้ำมันหนุนหลังมาตรการเปิดเมือง ส่วนปีนี้คาดจะยังมีแนวโน้มที่ดีขึ้นกว่าช่วงก่อนโควิด-19 เพราะเศรษฐกิจโลกมีแนวโน้มเติบโตและประเทศจีนมีการยกเลิกมาตรการควบคุมการแพร่ระบาดโควิด-19